Клара апайҙарҙың йортон да тиҙ үк таптыҡ. Салауат Юлаев исемендәге урамдағы 1-се йорт. О-һо, урамы ниндәй ҙә, йорто ниндәй бит! Клара апай менән йорт хужаһы беҙҙе ҡапҡа тышына сығып ҡаршы алды. Тимәк, көткәндәр, тигән күңелгә йылы уй йүгереп үтте. Ә инде, әйҙүк, һаумыһығыҙ, мин Клара Зәйтүнова, мин Хәлим ағайығыҙ булам, тип, ихласлап күрешеп, әйҙүкләп ҡаршы алғас, юлда килгәндәге: «Ниндәйерәк кешеләр икән? Беҙҙе нисек ҡабул итерҙәр? Нимә эшләтерҙәр?» – кеүек борсолоулы уйҙарыбыҙ шунда уҡ юҡҡа сыҡты. Әйтерһең дә, күптәнге таныштарыбыҙға килгәнбеҙ. Һүҙҙәр ҙә тиҙ үк беректе, бер ниндәй тартыныу ҙа тойманыҡ. Быйыл ғына Өфө дәүләт авиация техник университетын тамамлаған улдары Рәмил дә өйҙә икән. Бында кемдәр йыйылып китте икән, тип, ҡойроғон болғай-болғай, Һарығолаҡ та килеп сыҡты.